b'\n_START_ARTICLE_\nRuBisCO\n_START_SECTION_\nStruktur\n_START_PARAGRAPH_\nHos planter, alger, cyanobakterier samt fototropiske og kemoautotropiske proteobakterier best\xc3\xa5r enzymet almindeligvis af to typer af protein-underenheder, som kaldes den lange k\xc3\xa6de (L med ca. 55.000 Da) og den korte k\xc3\xa6de (S med ca. 13.000 Da). De enzymaktive substrat (ribulose-1,5-bisfosfat)-bindingssteder findes i de lange k\xc3\xa6der, der danner dimere forbindelser, som vist p\xc3\xa5 figur 1 (ovenfor til h\xc3\xb8jre), hvor aminosyrer fra hver af de lange k\xc3\xa6der bidrager til bindingsstederne. En helhed af otte lange k\xc3\xa6de-dimerer og otte korte k\xc3\xa6der samles til et st\xc3\xb8rre kompleks med ca. 540.000 Da. Hos nogle proteobakterier og dinoflagellater har man fundet enzymer, der udelukkende best\xc3\xa5r af lange k\xc3\xa6der._NEWLINE_Magnesiumioner (Mg\xc2\xb2\xe2\x81\xba) er n\xc3\xb8dvendige for enzymaktivitet. Korrekt placering af Mg\xc2\xb2\xe2\x81\xba i enzymets aktive sted kr\xc3\xa6ver, at et lysin p\xc3\xa5 det aktive sted f\xc3\xa5r tilf\xc3\xb8rt et "aktiverende" CO\xe2\x82\x82-molekyle (hvorved der dannes et karbamat). Dannelsen af karbamatet bliver begunstiget af et basisk pH. pH og koncentrationen af magnesiumioner i v\xc3\xa6skedelen af gr\xc3\xb8nkornene (stroma) for\xc3\xb8ges i lys. Se nedenfor.\n_START_SECTION_\nGenmanipulation\n_START_PARAGRAPH_\nDa RuBisCO ofte anses for at begr\xc3\xa6nse fotosyntesen hos planter, kunne det v\xc3\xa6re muligt at forbedre effektiviteten af fotosyntesen ved at \xc3\xa6ndre p\xc3\xa5 RuBisCO-generne i planterne, s\xc3\xa5dan at man \xc3\xb8ger enzymets katalytiske aktivitet og/eller neds\xc3\xa6tter tempoet i iltningsaktiviteten. Metoder, som man er begyndt at unders\xc3\xb8ge, omfatter overf\xc3\xb8relse af RuBisCO-gener fra \xc3\xa9n organisme til en anden, for\xc3\xb8gelse af niveauet for dannelse af RuBisCOs underenheder, dannelse af RuBisCOs korte k\xc3\xa6der ud fra gr\xc3\xb8nkorn-DNA og \xc3\xa6ndring af RuBisCo-generne, s\xc3\xa5 man kan fors\xc3\xb8ge at \xc3\xb8ge tendensen til kulstofbinding._NEWLINE_En s\xc3\xa6rligt interessant fremgangsm\xc3\xa5de er at indf\xc3\xb8re RuBisCO-varianter med naturligt h\xc3\xb8j tilb\xc3\xb8jelighed for CO\xe2\x82\x82, s\xc3\xa5 som typer fra r\xc3\xb8dalgen  Galdieria partita, i planter. Man kan forvente, at det vil forbedre den fotosyntetiske effektivitet hos planteafgr\xc3\xb8der . Vigtige fremskridt p\xc3\xa5 dette omr\xc3\xa5de omfatter erstatningen af tobaksplantens enzym med det tilsvarende fra den fotosyntetiserende purpurbakterie Rhodospirillum rubrum ._NEWLINE_En ny teori unders\xc3\xb8ger udbyttet ved den forholdsm\xc3\xa6ssige tilb\xc3\xb8jelighed (dvs. evne til at begunstige CO\xe2\x82\x82-binding i forhold til at indbygge fri ilt, hvad der f\xc3\xb8rer til den energim\xc3\xa6ssigt \xc3\xb8dsle fotorespiration) og den rate, produktet dannes ved. Forfatterne konkluderer, at RuBisCO i realiteten kan have udviklet sig til et punkt n\xc3\xa6r \'det perfekte\' hos mange planter (med vidt forskellig adgang til substrat og milj\xc3\xb8forhold), s\xc3\xa5dan at der er opn\xc3\xa5et et kompromis mellem CO\xe2\x82\x82-m\xc3\xa5lrettethed og tempo i processen. Men forfatterne fra det samme forskerhold har fremsat en teori om, at fotosyntesen bliver h\xc3\xa6mmet af RuBisCO ved de  CO\xe2\x82\x82-koncentrationer, der er i overensstemmelse med livets opretholdelse p\xc3\xa5 kloden.'